钦定古今图书集成/明伦汇编/氏族典/第110卷 > 崔鸿
## 钦定古今图书集成/明伦汇编/氏族典/第110卷 > 崔鸿

按《魏书崔光传》：“光弟敬友。敬友子鸿，字彦鸾，少好读
书，博综经史。太和二十年，拜彭城王国左常侍。景明
三年，迁员外郎，兼尚书虞曹郎中，敕撰起居注。迁给
事中，兼祠部郎，转尚书都兵郎中。诏太师彭城王勰
以下公卿朝士儒学才明者三十人，议定律令于尚
书上省，鸿与光俱在其中，时论荣之。永平初，豫州城”
人白早生杀刺史司马悦，据悬瓠叛。诏镇南将军邢
峦讨之。以鸿为行台镇南长史，徙三公郎中，加轻车
将军，迁员外散骑常侍，领郎中。延昌三年，鸿以父忧
解任，甘露降其庐前树。十一月，世宗以本官征鸿。四
年，复有甘露降其京兆宅之庭树。复加中坚将军、常
侍，迁中散大夫、高阳王友，仍领郎中。其年为司徒长
史。正光元年，加前将军，修《高祖、世宗起居注》。光撰《魏史》，徒有卷目，初未考正，阙略尤多。临薨，言鸿于肃宗。
五年正月，诏鸿以本官修辑国史。孝昌初，拜给事黄
门侍郎，寻加散骑常侍、齐州大中正。鸿在史甫尔，未
有所就。寻卒。赠镇东将军、度支尚书、青州刺史。